Leian, et ametiisiku seotus mõne eraõigusliku ühingu tegevusega ei ole iseenesest probleem, kuid võib probleemiks muutuda, kui ei teadvustata kohustust hoiduda keelatud tehingutest. Risk on seda suurem, mida sagedamini selline ühing on omavalitsuse partneriks. Riigikontrolli analüüsitud andmete põhjal oli Eesti omavalitsuste volikogu ja valitsuse liikmete ning ametnike hulgas märkimisväärsel arvul neid, kes on seotud mõne eraõigusliku ühingu tegevusega: ollakse ühingu juhatuse või nõukogu liige või aktsionär/osanik.    Kirjeldatud seos oli ca 2800 omavalitsuses hõivatud isiku ja ca 4500 ühingu vahel. Omavalitsusjuhi või teenistuja osalusel juhitavate ühingute arv piirdub enamasti ühega. Samas mitme ühingu juhtimises osalemine on rohkem omane vallavanematele ja linnapeadele (69% juhtudel) ning valla- ja linnavolikogu liikmetele (57% juhtudel). Arvestus ei hõlma omavalitsuse osalusega ühinguid.